钦定古今图书集成/理学汇编/学行典/第155卷 > 朱子全书 > 《张子》
## 钦定古今图书集成/理学汇编/学行典/第155卷 > 朱子全书 > 《张子》

叔器问：“横渠似孟子否？”曰：“一人是一样，规模各不同。
横渠严密，孟子宏阔，孟子是个有规矩底。”康节安卿
曰：“他宏阔中有缜密处，每常于所谓‘不见诸侯’，何也？”
曰：“不敢也。”“‘赐之则不受’，何也？”曰：“‘不敢也’。此两处见得
他存心甚畏谨，守义甚缜密。”曰：“固是。”至之曰：“孟子平
正，横渠高处太高，僻处太僻。”曰：“是。”　问：“孔子《六经》之
书”，尽是说道理内实事，故便觉得此道大。自孟子以
下，如程张之门，多指说道之精微，学之要领，与夫下
手处，虽甚亲切易见，然被他开了四至，便觉规模狭
了，不如孔子《六经》气象大。曰：“后来缘急，欲人晓得，故
不得”不然，然亦无他不得。若无他说破，则六经虽大，
学者从何处入头？横渠最亲切。程氏规“模广大，其后
学者，少有能如横渠辈用功者。近看得横渠用功最
亲切，直是可畏。学者用功，须是如此亲切。”　闾丘次
孟云：“诸先生说话，皆不及小程，先生虽大程亦不及。”
曰：“不然。明道说话尽高，邵张说得端的处尽好。且如
伊川说：‘仁者天下之公，善之本也’，大段宽而不切。如
横渠说‘心统性情，这般所在’，说得的当。又如伊川谓：
‘鬼神者，造化之迹’，却不如横渠所谓‘二气之良能也’。”
直卿曰：“如何？”曰：“程子之说固好，但只浑沦在这里。张
子之说，分明便见有个阴阳在。”曰：“‘如所谓功用，则谓
之鬼神’也与张子意同。”曰：“只为他浑沦在那里。”